“Miksi työ ei saisi olla hauskaa?”

Sairaanhoitaja Piia Kirjavainen hymyilee jo ennen kuin ehtii vastata ensimmäiseen kysymykseen. Hän on tehnyt pitkän ja monipuolisen työuran, kulkenut opintopolkuja lähihoitajasta päihdetyöntekijään, puhevammaisten tulkista sairaanhoitajaksi sekä artesaaniksikin. Työurallaan hän päätynyt lopulta Pohjois-Karjalan hyvinvointialue – Siun soten Kiteellä sijaitsevaan Rantapihaan, joka on ympärivuorokautinen asumispalvelu ikäihmisille.

Vaikka vuosi sitten siirtyminen yksityiseltä sektorilta julkiselle oli Piian sanoin ’hyppy tuntemattomaan’, se on osoittautunut erittäin hyväksi ratkaisuksi.

Haemme 7.5.2026 mennessä määräaikaiseen tehtävään lähihoitajaa Kiteen Rantapihaan 15.6.2026-9.2.2027 väliselle ajalle.
lue lisää ja hae: Lähihoitaja, Rantapiha, Kitee

Piia työskenteli pitkään yksityisellä puolella. Työmatka Tohmajärveltä Joensuuhun kävi kuitenkin raskaaksi, ja kun Kiteen Rantapihaan avautui paikka, hän päätti kokeilla siipiään.

“Olen kyllä tykännyt. Tämä on ollut positiivinen yllätys. Monet ihmettelivät, että miten minä julkiselle uskallan tai edes haluan siirtyä, mutta täällä olen todella viihtynyt. Taustalla on iso organisaatio ja vakiintuneet toimintamallit,” Piia kiittelee.

Rantapihassa tehdään laaja-alaisesti hoitotyötä: perushoitoa, haavanhoitoja, kroonisten sairauksien kokonaisuutta, palliatiivista hoitoa ja saattohoitoa.

“Työ on vaihtelevaa eikä kahta samanlaista päivää ole. Pitää tietää oikeastaan kaikesta jotain ja olla kiinnostunut oppimaan uutta. Tunnustan itse olevani ikuinen opiskelija.”

Piiasta huokuu into erilaisiin työtehtäviin ja toiminnan kehittämiseen Rantapihassa. Hän viimeistelee YAMK-opintojaan, joissa keskiössä on muistisairaiden itsemääräämisoikeuden tukeminen.

“Mikään käymäni koulu ei ole mennyt hukkaan. Kaikista koulutuksistani on hyötyä nykyisessä työssä.”

Lämmin työyhteisö ja mahdollisuus vaikuttaa

Rantapihassa on kolme yksikköä: Alatupa, Välitupa ja Ylätupa. Piia toimii kahden yksikön vastaavana sairaanhoitajana. Talossa työskentelee laaja joukko eri ammattilaisia hoitajista fyssariin ja sosionomiin sekä tiivis tuki keittiö- ja siivoushenkilöstöltä.

“Työyhteisö on tosi kiva. Olen päässyt kehittämään toimintaa ja saanut hyvää palautetta. Aika nopeasti alun jälkeen löysin oman paikkani.”

Myös Rantapihan palveluesihenkilö Anne Inkinen saa Piialta kehuja tuesta ja kannustavasta toimintatavasta.

”Anne on hyvä esihenkilö. Hän kuuntelee, kannustaa ja kohtelee meitä työntekijöitä hyvin ja tasavertaisesti. Sen vuoksi Rantapihassa on mukava tehdä töitä.”

Erityisen merkityksellisenä Piia pitää uusien ammattiryhmien kuten fysioterapeutin ja sosionomin tuloa taloon.

“Sosionomi on helpottanut meidän sairaanhoitajien työtä tosi paljon. Enää ei tarvitse yksin tehdä kaikkea, kuten hoitotukihakemuksia ja apuvälinekartoituksia.”

Huumori kantaa arjessa

Piian mukaan Rantapihassa saa nauraa ja juuri niin pitääkin.

“Miksi työnteko ei saisi olla hauskaa?”

Työilmapiirin parantaminen entisestään on ollut Piialle tärkeä kehittämiskohde. Hän on halunnut tuoda lisää välittämistä, naurua ja avoimuutta jokaiseen päivään.

“Jos ärsyttää tulla työpaikalle, pitää miettiä onko se enää oikea paikka.”

Kun Piialta kysyy, mikä saa hänet palaamaan töihin päivä toisensa jälkeen, vastaus on selkeä.

“Tykkään tästä työstä. En muuten tekisi. Olen ylpeä osaamisestani ja siitä, mitä teen.”

Itsemääräämisoikeus arjen pienissä hetkissä

Rantapihan asukkaat ovat pääosin muistisairaita ikäihmisiä.

“Ihania mummoja ja pappoja. Haasteita tietenkin välillä on, mutta heidän kanssaan on aina mukava tehdä töitä.”

Yksi Piian rakkaimmista kehityskohteista on muistisairaiden itsemääräämisoikeuden tukeminen.

“Olen huomannut saaneeni muutosta aikaiseksi. Meillä kysytään nykyään entistä useammin asukkaalta mielipidettä kuten haluaako hän piimää vai maitoa tai punaisen vai sinisen paidan. Pienillä asioilla on iso merkitys.”

Piia puhuu myös saattohoidosta erityisen lämpimästi.

“Jollekin saattohoito ja kuolevan kohtaaminen voi tuntua kamalalta, mutta minulle se on tärkeää. Haluan, että ihmisellä on hyvä olla viimeiseen asti.”

Myös opiskelijoiden vastaanottamiseen Piia on halunnut luoda uudenlaista kulttuuria ja ajattelumaailmaa.

“He ovat tulevaisuutta, tulevia työkavereitamme. Heidät pitää ottaa avosylin vastaan. Heillä on alan uusin tieto ja voimme oppia heiltä aivan kuten hekin voivat oppia meiltä. Lisäksi me kaikki vanhenemme. Joku tämän päivän opiskelija voi hoitaa meitä, kun olemme vanhoja.”

Rauha ja oman elämän juuret

Piialle kotiseutu Pohjois-Karjalassa merkitsee paljon.

“Täällä on luonto, hiljaisuus ja turvallisuus. Voi lähteä illalla lenkille ilman pelkoa. Ja onhan täällä edullista asua.”

Arjen tärkeä vastapaino Piialle on perhe eli ’lapset, lapsenlapset ja ukko kotona’. Lisäksi käsityöt, luonto ja marjastus tuovat voimaa.

Kiinnostaako Kitee?
Katso kaikki työpaikkamme: Avoimet työpaikat, Kitee

Siun soten kaikki avoimet työpaikat löydät tästä linkistä: Avoimet työpaikat

Kiteen kaupunkiin voit tutustua esimerkiksi oheisista linkeistä:

nettisivut

Facebook

Instagram

Youtube