Neuvolassa ollaan hyvän elämän asialla

Pohjois-Karjalan hyvinvointialue – Siun soten neuvolapalveluissa tehdään työtä, joka kulkee ihmisen rinnalla elämän merkittävimmissä vaiheissa. Se on työtä, jossa yhdistyvät asiantuntemus, inhimillisyys ja aito välittäminen. Neuvolatyössä pienillä kohtaamisilla voi olla suuri merkitys.

Lieksassa neuvolatyötä tekevät terveydenhoitajat Minka Keronen ja Anna Leinonen.

“Teen yhdistelmäneuvolaa”, kertoo Minka Keronen.

Hänen työnkuvaansa kuuluvat lastenneuvola, äitiysneuvola ja ehkäisyneuvola sekä joukkoseulonnat. Myös Anna Leinosen työarki on monipuolista neuvolatyötä, jota täydentää lisäksi neuvolan puhelinpalvelu ja osallistuminen uuden asiakas- ja potilastietojärjestelmän käyttöönottoon.

Työ neuvolassa on laaja-alaisempaa kuin moni ehkä ajattelee. Nykyisin neuvolatyö on usein yhdistelmäneuvolatyötä aikaisemman sektoroidumman neuvolatyön sijaan. Se ulottuu ehkäisyneuvonnasta raskauden seurantaan ja vauva-ajan kautta aina leikki-ikäisten kehityksen tukemiseen. Asiakkaiden ikähaarukka on poikkeuksellisen laaja, vastasyntyneistä aina 65-vuotiaisiin seulonta-asiakkaisiin.

“Meillä on toiminnassa tietyt työ- ja toimintaohjeet, joiden mukaan työtä tehdään, mutta jokainen asiakas on silti yksilö. Käynnit muokkautuvat sen mukaan, mitä juuri kyseinen ihminen tai perhe tarvitsee”, Anna kuvaa.

Terveydenhoitajan työ ei ole pelkkää vastaanottoa. Päiviin kuuluu valmistautumista, suunnittelua, lähetteiden tekoa ja moniammatillista yhteistyötä. Taustalla tehdään paljon näkymätöntä työtä, jotta jokainen kohtaaminen olisi sujuva ja merkityksellinen.

Pieni tiimi, vahva tuki

Lieksan neuvolassa työskentelee tällä hetkellä vain kaksi terveydenhoitajaa, Minka ja Anna. Vaikka tiimi on pieni, yksin ei tarvitse jäädä.

“Meillä on tiivis yhteys Lieksan kouluterveydenhoitajiin. Heidän kanssaan olemme viiden hengen porukka, joka pitää säännöllisesti yhteyttä joko kasvotusten tai etänä”, Minka kertoo.

Uusi sote-asema on muuttanut arkea, sillä Annan ja Minkan neuvolatoiminnot muuttivat Lieksan uuteen sote-keskukseen. Fyysinen yhteys kouluterveydenhoitajiin ei ole enää yhtä tiivis kuin ennen. Siksi oman työparin merkitys on korostunut entisestään.

“Annasta on tullut tärkeä osa työhyvinvointiani. Mietin lomallakin, mitä neuvolassa tapahtuu ja miten Annalla menee”, Minka naurahtaa.

Anna nyökkää vieressä: “On valtavan tärkeää, että vieressä on ihminen, jolta voi kysyä ja jonka kanssa voi jakaa ajatuksia. Me tuemme toisiamme koko ajan.”

Itsenäistä työtä, mutta ei yksin

Neuvolatyössä yhdistyvät itsenäisyys ja yhteisöllisyys ainutlaatuisella tavalla. Työtä saa suunnitella pitkälti itse. Terveydenhoitajilla on omat ajanvarauskirjat, mahdollisuus vaikuttaa päivän kulkuun ja joustavat käytännöt tuovat vapautta arkeen.

“Tykkään siitä, että voin suunnitella työtäni ja valmistautua kohtaamisiin”, Minka kertoo.

Samaan aikaan haastavat tilanteet eivät jää yksin kannettaviksi.

“Jos tulee jotain vaikeaa, siitä puhutaan yhdessä. Mietitään ratkaisuja ja jaetaan ajatuksia”, Anna sanoo.

Myös digitaaliset palvelut ja etävastaanotot tukevat arkea. Esimerkiksi uudelleensynnyttäjien kanssa tai ehkäisyseurannassa etäyhteydet ovat mahdollisuus ja tuovat joustavuutta sekä asiakkaalle että ammattilaiselle.

”Etälääkärit ovat meille neuvolassa todella tärkeitä. Heidän kanssaan hoituvat asiat sujuvasti ja samalla läsnä olevan lääkärin aika käytetään fyysisiin asiakaskohtaamisiin,” Minka mainitsee.

Kohtaamisia, jotka kantavat pitkälle

Neuvolatyön erityislaatu syntyy ennen kaikkea ihmisistä.

“Saamme olla mukana todella ainutlaatuisessa elämänvaiheessa. Raskaudessa, vauva-ajassa ja pienen lapsen kasvussa”, Anna kertoo.

Asiakaskohtaamiset ovat työn sydän. Usein ne ovat täynnä iloa, odotusta ja kiitollisuutta.

“Moni tulee neuvolaan hyvällä mielellä, vaikka nykyaikana lapsiperhearjesta saa kielteisen kuvan. Suurimmalle osalle vanhemmuus ja lasten kasvu on kuitenkin tärkein asia elämässä ja siitä on tarve puhua”, Minka kuvaa.

Vaikka työhön mahtuu myös kuormittavia tilanteita, ne ovat harvemmin arkea määrittäviä. Pääosin työ on positiivista ja voimaannuttavaa myös tekijälleen.

“Kohtaamisista saa itsekin energiaa”, Anna sanoo.

Suomalaisen hyvinvoinnin kulmakivi

Neuvolatyössä korostuu ennaltaehkäisy. Se on pitkäjänteistä työtä, jonka vaikutukset näkyvät usein vasta vuosien päästä.

“Neuvola on Suomessa ainutlaatuinen ja arvokas palvelu. Se ei ole itsestäänselvyys maailmalla”, Minka muistuttaa.

Kyse ei ole vain mittauksista ja seurannasta vaan kohtaamisesta.

“Se, että joku kysyy aidosti, mitä kuuluu, voi olla perheelle viikon kohokohta”, hän jatkaa.

Pitkät asiakassuhteet tekevät työstä erityisen merkityksellistä.

“Saamme kulkea perheiden rinnalla vuosien ajan”, Anna sanoo.

Tyytyväisyys ammatinvalintaan

Sekä Minkan että Annan polut terveydenhoitajiksi ovat syntyneet kokemusten kautta.

Minkalle kipinä syttyi omasta hyvästä neuvolakokemuksessa omien lasten kanssa: “Silloin tajusin, että on sellainenkin ammatti kuin terveydenhoitaja neuvolassa ja aloin pohtimaan opiskeluvaihtoehtoja. Ajattelin silloin, että tämä tuntuu omalta. Ja oikeassa olin. Tuli valittua hyvä ammatti. Terveiset siis sinne Imatran neuvolaan ihanalle terveydenhoitajalle, jonka ansiosta olen nyt tässä ja teen samaa työtä.”

Anna puolestaan toteutti pitkäaikaisen haaveensa kouluttautumalla sairaanhoitajan työn ohessa terveydenhoitajaksi.

“Olen enemmän kuin tyytyväinen ammattiini ja siihen mitä saan tehdä. Haluan kiittää esihenkilöäni luottamuksesta, että minut valittiin Lieksan neuvolaan töihin. Lisäksi kiitokset lähetän myös äidilleni. Hän on tehnyt pitkän uran sotealalla ja on toiminut esimerkkinä minulle”, hän sanoo.

Lieksassa elämä on sujuvaa

Molemmille terveydenhoitajille Lieksa on paitsi työpaikka myös koti. Ja juuri arjen sujuvuus tekee siitä erityisen.

"Täällä on helppo elää, erityisesti lapsiperheen arkea. Kaikki toimii, eikä aikaa kulu turhaan jonottamiseen tai ruuhkiin”, Minka kertoo.

Anna arvostaa samaa: “Täällä on kaikki, mitä tarvitsen. Ja silti on helppo lähteä tarvittaessa vaikka Joensuuhun tai Kuopioon.”

Luonto, harrastusmahdollisuudet ja toimivat peruspalvelut tekevät arjesta tasapainoista. Pienellä paikkakunnalla myös yhteistyö on sujuvaa.

“Kun ihmiset tuntevat toisensa, asioiden hoitaminen on nopeaa ja mutkatonta aivan kuten ammatillinen yhteistyökin”, Minka sanoo.

Kiinnostaako Lieksa?

Siun soten kaikki avoimet työpaikat löydät tästä linkistä: Avoimet työpaikat

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube