Hallintoylilääkäri Antti Ohvanainen: ”Pyrin mahdollistamaan onnistumisia”

Syksyllä 2025 hallintoylilääkärinä aloittanut Antti Ohvanainen solahti uuteen työhönsä välittömästi.

– Täällä on ollut ystävällinen vastaanotto. Ohjausta ja tukea on ollut hyvin saatavilla ja työtehtävät ovat kiinnostavia ja sopivan haastavia, Ohvanainen summaa.

Ohvanainen on hyvillään siitä, että isona työnantajana Pohjois-Karjalan hyvinvointialue – Siun sote voi tarjota erilaisia työmahdollisuuksia. Ennen nykyistä pestiään Ohvanainen työskenteli geriatrian erikoislääkärinä palliatiiviseen keskukseen kuuluvassa kotisairaalassa. Nyt työhuone sijaitsee Tikkamäen M‑talossa. Antti Ohvanainen kertoo pitävänsä potilastyöstä ja ihmisten kohtaamisesta, minkä vuoksi hän edelleen tekee harvakseltaan päivystysvuoroja 24/7 akuuttikeskukseen.

– Minulla ei ollut toivetta päästä pois potilastyöstä. Halusin päästä ymmärtämään aiempaa laajemmin hallinnollista kokonaisuutta. On tärkeää, että hallinnolliset tehtävät toimivat, mikä mahdollistaa ihmisten työskentelyn mahdollisimman hyvin.

Ohvanainen kokee, että pystyy nykyisessä työssään laajentamaan ja kehittämään ammatillista osaamistaan. Odotukset uutta työtä kohtaan liittyvät vahvasti myös toisten työn mahdollistamiseen.

– Haluan olla hyödyksi ja auttaa muita heidän työtehtävissään. Pyrin mahdollistamaan onnistumisia, Ohvanainen kiteyttää.

Antti etsii tiimiinsä vakituiseen tehtävään kehittäjäylilääkäriä 2.3.2026 mennessä!
Lue lisää tehtävästä ja hae! Hakuilmoituksen näet tästä linkistä: Kehittäjäylilääkäri

Hallintoylilääkärin työtehtäviin kuuluu muun muassa erilaisiin lausuntopyyntöihin vastaaminen yhdessä tarvittavien henkilöiden kanssa, asiakas- ja potilasturvallisuuden edistäminen ja osallistuminen Itä-Suomen yhteistyöalueen arviointi- ja vaikuttavuusverkoston työhön sekä hyvinvoinnin ja terveyden edistämistyön suunnitteluun. Lisäksi hallintoylilääkäri kuuluu terveys- ja sairaanhoitopalvelujen johtotiimiin ja tukee sitä kautta toimialueen toimintaa. Hallintoylilääkäri on myös yhtenä lääketieteellisenä asiantuntijana uuden asiakas- ja potilastietojärjestelmän käyttöönoton valmistelussa.

Työn monipuolisuus houkutti

Antti Ohvanainen on syntynyt Juankoskella ja muuttanut Helsinkiin opiskelemaan lääketiedettä. Hän on erikoistunut geriatriaan ja suorittanut palliatiivisen lääketieteen erityispätevyyden. Erikoistuessaan hän on työskennellyt monenlaisissa tehtävissä eri puolilla pääkaupunkiseutua ja parin vuoden ajan Jyväskylässäkin. Hän on asunut perheensä kanssa Joensuussa vuodesta 2018. Siun sotella ensimmäinen työpaikka oli palliatiivisessa keskuksessa, jonka hyvä maine oli tiedossa jo ennen muuttoa Joensuuhun.

Vuonna 2022 hänet valittiin alkuun Itä-Savon sairaanhoitopiiriin geriatrian ylilääkäriksi, kunnes pian seuranneen hyvinvointialueiden muodostuksen jälkeen hänestä tuli Etelä-Savon hyvinvointialueen ikääntyneiden palvelujen hallinnollinen ylilääkäri ja palvelualuepäällikkö.

– Viihdyin hyvin myös Etelä-Savossa, mutta matkustaminen kävi raskaaksi. Asuimme koko ajan Joensuussa. Tykkään olla enemmän lähitöissä kuin etätöissä, ja täällä se onnistuu.

Niinpä Ohvanainen palasi palliatiiviseen keskukseen ja kotisairaalaan töihin. Nyt työarki on muuttunut merkittävästi.

– Olen kiinnostunut asioista hyvin monipuolisesti, ja tässä työssä käsiteltävät aiheet vaihtelevat. Minulle on tuotu esille, että tehtävänkuvaa on mahdollista muokata vahvuuksien ja kiinnostuksen kohteiden mukaisesti.

Arjen vaivattomuutta Pohjois-Karjalassa

Antti Ohvanainen kokee, että Pohjois-Karjalassa on arjen vaivattomuutta verrattuna Helsinkiin. Hän päätti puolisonsa kanssa muuttaa Joensuuhun, jotta perheen lapsilla olisi pääkaupunkiseutua rauhallisempi kasvuympäristö. Ohvanaisen mummola sijaitsi Joensuussa, joten kaupunki oli lapsuusajoilta tuttu. Lisäksi hänen isänsä suku on lähtöisin Tohmajärveltä.

– Kun olimme muuttamassa, etsin Joensuun kaupungin toimipistettä torin lähellä. Kuljeskelin kadulla ja joku tuli kysymään, etsinkö jotakin. Helsingissä ei kukaan kysyisi. Ilmeisesti olin etsivän näköisenä, Ohvanainen naurahtaa ja jatkaa:

– Täällä on välitön tunnelma.

Perheeseen kuuluu lääkäripuoliso, neljä lasta ja suomenlapinkoira. Ohvanainen pitää hyvänä ominaisuutena sitä, että pystyy vapaa-ajalla irrottautumaan hyvin työasioista. Vapaa-ajalla on paljon mielekästä tekemistä, mihin keskittyminen vie ajatukset muualle.

Ohvanainen tekee parhaillaan työn ohella väitöskirjatutkimusta Helsingin yliopistoon. Väitöskirja liittyy kotisairaalatoimintaan ja palliatiiviseen hoitoon. Tutkimustyön lisäksi aika kuluu perheen kanssa ja harrastuksissa.

– Harrastan juoksemista ja kuntosalilla käymistä. Silloin kuuntelen aina äänikirjoja, ja tällä hetkellä olen kuuntelemassa Erikoisjoukoissa-kirjaa. Pääasiassa tietokirjallisuutta kuuntelen äänikirjoina ja viihdekirjallisuutta luen kirjoina. Olemme puolison kanssa kirjaston ahkeria käyttäjiä.