Yhtenä tiiminä kohti yhteistä päämäärää

Erikoistuva lääkäri, tuleva erikoislääkäri, kardiologi Alma Räsänen kertoo, miten Joensuu ja Pohjois-Karjalan hyvinvointialue - Siun sote veivät hänen sydämensä.
Kun Alma Räsänen saapui ensimmäistä kertaa Joensuuhun Pohjois-Karjalan keskussairaalaan vuonna 2017, hän oli vasta lääketieteen kandidaatti. Tänä päivänä hän seisoo aivan erikoislääkärin tittelin kynnyksellä ja on löytänyt Pohjois-Karjalasta niin suunnan uralleen kuin kodin perheelleen.
Joensuuhun Räsästä ei tuonut kotiseutu eikä valmiiksi tuttu kaupunki, vaan kiinnostus kardiologiaan ja keskussairaala, joka tuntui juuri sopivan kokoiselta.
”En ole täältä päin kotoisin. Opiskelin Kuopiossa ja ajattelin, että kardiologia voisi olla kiinnostava ala. Pohjois-Karjalan keskussairaala vaikutti järkevän kokoiselta ja niin minä sitten sovin tänne työt.”

”Ihmiset ottivat minut ihanasti vastaan”

Uuteen kaupunkiin tuleminen jännitti Almaa, mutta vastaanotto Siun sotessa oli lämmin.
”Vaikka olin ihan untuvikko, kaikki ottivat hyvin vastaan. Täällähän on tosi lähimmäisenrakkaita ihmisiä. Ihmiset ottavat sut hyvin vastaan sekä kaduilla että sairaalassa.”
Nopeasti myös työpaikka alkoi tuntua omalta.
”Sydänkeskuksessa on ihana ja tosi yhtenäinen porukka. Kaikki, sairaanhoitajat, laitoshuoltajat, lääkärit, tehdään yhtenä tiiminä töitä. Ei ole hierarkiaa.”
Alman myönteinen ensikokemus vaikutti ratkaisevasti myös erikoisalan valintaan.
”Jos kokemukseni olisi ollut kamala, ei minusta ehkä olisi tullutkaan kardiologia. Tämä porukka on se syy, miksi jäin Joensuuhun. Täällä on hyvä tehdä töitä.”

Haemme 6.1.2026 mennessä Sydänkeskukseen Joensuuhun kardiologian erikoislääkäriä ja erikoistuvaa lääkäriä.
Hakuilmoitukset löydät näistä linkeistä: Erikoislääkäri ja erikoistuva lääkäri

”Meillä on tosi hyvä yhteishenki”

Räsänen jatkaa työyhteisöstä, sillä siitä riittää paljon positiivista sanottavaa.
”Työilmapiiri on ilman muuta meidän valttimme. Työilmapiiri ja porukka. Sitä olen korostanut kaikille.”
Tiimihenki näkyy arjessa ja jopa vapaa-ajalla.
”Me teemme töitä yhdessä ja vietämme aikaa yhdessä. Kaikki tietävät, että tehdään yhdessä työtä samaa päämäärää kohti, potilaiden parhaaksi. Ei ole kuppikuntia. On sama, oletko hoitaja, ylilääkäri vai amanuenssi tai muuta henkilökuntaa, kaikkien kanssa kahvitellaan.”

Osaamista karttuu ihan kaikesta

Siun sotessa vastuu kasvaa sopivalla tavalla, eikä kukaan jää yksin.
”Kyllähän täällä vastuuta joutuu ottamaan ja välillä kovissakin paikoissa. Mutta aina on joku, jolta kysyä. Ketään ei jätetä yksin.”
Vaikka virallista mentoriohjelmaa ei ole, arjen tuki toimii Alman mielestä saumattomasti.
”Meillä on hyvin helposti lähestyttäviä erikoislääkäreitä ja kokeneempia erikoistuvia. Kysyessä saa aina vastauksia.”
Alma kiittelee myös sitä, että Siun sotessa erikoistumisen rakenne on ollut selkeä.
”Kolmen kuukauden jaksoissa kierretään sisätautipuolella eri paikoissa, ja kardiologialla pääsee päivittäin vaihtuvaan tekemiseen. Toimenpiteet opetetaan kädestä pitäen ensimmäiset viikot ja kuukaudet.”
Hän ei kiistä työn vaativuutta.
”Tiedän, että Joensuussa joutuu tekemään töitä enemmän kuin jossakin muualla. Mutta kun on kiva porukka, kenen kanssa tehdä, jaksaa vähän isommankin työkuorman.”
Kompaktin keskussairaalan etu näkyy Alman mielestä moniammatillisessa yhteistyössä.
”Jos potilaalla on useiden erikoisalojen rajapintoja, yhteistyö sujuu saumattomasti. Tiedät aina, kenelle soittaa. Aina saa ystävällisiä vastauksia ja asiat menevät jouhevasti.”

Valmistumisen kynnyksellä jännittää

Tuleva erikoislääkärin titteli tuntuu Almasta suurelta askeleelta. Kun Räsänen pian valmistuu erikoislääkäriksi, hän jatkaa mielellään samassa yhteisössä, joka on tukenut koko matkan ajan.
”Aika hurjalta tuntuu valmistua. Työ sinänsä ei muutu, mutta pitäisi yhtäkkiä osata ja tietää enemmän.”
Silti luottamus on vahva niin omaan osaamiseen kuin työyhteisön tukeenkin.
”Edelleen on ne samat hyvät kollegat, joilta kysyä neuvoa ja tiedän, että minulla on hyvä tiimi ympärillä.”
Räsänen tekee myös väitöskirjaa, ja tutkimusvapaiden järjestäminen on sujunut Siun soten Sydänkeskuksessa joustavasti.
”Jos itseä kiinnostaa tutkiminen, täällä kannustetaan siihen. Sydänkeskuksen ylilääkäri on professori ja apulaisylilääkäri dosentti, ja yksikössämme tehdään maailmanlaajuisesti laadukasta lääkepallotutkimusta. Pieneksi yksiköksi meillä on tutkimusorientoitunutta henkilökuntaa.”

Monipuolinen arki kardiologiassa

Siun soten Sydänkeskuksen kardiologin työpäivät vaihtelevat toimenpiteistä poliklinikkaan ja sydänvalvontaan.
”Meillä on mahdollisuus olla osastolla, sydänvalvonnassa, poliklinikoilla sekä toimenpidepäivissä eli varjoainekuvauksissa ja tahdistinsalissa.”
Räsäsen omat työtehtävät ovat viime aikoina raskauden vuoksi keskittyneet säteettömiin tehtäviin.
”Viimeiset puoli vuotta olen ollut enemmän polilla ja konsulttina ja se on sopinut minulle.”
Toiveita Sydänkeskuksessa saa esittää ja erityisesti sen suhteen, kiinnostaako toimenpiteellinen vai konservatiivinen puoli. Pieni yksikkö takaa laajan osaamisen kaikille.
”Kaikki saavat ja kaikkien täytyy tehdä kaikkea. Se tekee työstä tosi monipuolista ja mielenkiintoista.”
Ja potilaita sydän- ja verisuonitaudeista kärsivässä Pohjois-Karjalassa riittää.
”Potilaita tulee riittämään vastaisuudessakin. Heitä on mukava tutkia ja hoitaa.”

Joensuusta koti

Vaikka Alma Räsänen ei tullut Pohjois-Karjalaan alun perin pysyvästi, hyvä työpaikka sai hänet jäämään.
”Raahasin miehenikin tänne. Nyt meillä on perhe ja molemmat tykätään olla täällä.”
Joensuulaisen arjen sujuvuus on merkittävä plussa Almalle ja hänen perheelleen.
”Joensuu on kivan kokoinen. Kaikki on kompaktisti lähellä, pyörällä pääsee joka paikkaan. Päiväkodit ja koulut ovat lähellä. Joensuu on rauhallinen ja hyvä paikka perheelle.”
Ulkoilusta pitävälle perheelle Joensuu tarjoaa paljon.
”Tykkäämme hiihtää ja suunnistaa. Täällä on siihen tosi kivat mahdollisuudet.”

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Kaikki työmahdollisuudet lääkäreille löydät tästä linkistä: Lääkärit, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?