Digisotekeskuksessa tähdätään erinomaiseen asiakaskokemukseen

Pohjois-Karjalan hyvinvointialue - Siun sotessa on kehitetty digitaalisen asioinnin mahdollisuuksia jo pitkään. Vuoden 2024 alusta lähtien Siun sotessa on toiminut digisotekeskus. Tällä hetkellä digisotekeskuksen moniammatillisessa tiimissä työskentelee 24 sotealan ammattilaista.

Digisotekeskuksen etälääkärinä voi työskennellä kokoaikaisena tai osa-aikaisena, mutta halutessaan voi tehdä myös tuntitöitä. Digisotekeskuksessa ja sotekeskusten etälääkärinä työ on lähtökohtaisesti etätyötä, kuten konsultaatioita, chatia, reseptien uusintaa ja puhelin- tai videovastaanottoja. Mikäli haluaa, voi etätyöhön yhdistää myös terveyskeskuslääkärin lähityötä.

Yhdellä yhteydenotolla

Digisotekeskuksen perusperiaatteena on, että asiakkaan asia hoidetaan loppuun yhdellä yhteydenotolla tai asiakkaan asia ohjataan eteenpäin oikealle ammattilaiselle. Moniammatillisessa tiimissä hoidetaan asioita sisäisesti ammattirajojen yli nopeasti ja sujuvasti.
"Asiakas on toimintamme keskiössä ja pyrimme erinomaiseen asiakaskokemukseen", kertoo digisotekeskuksen palveluesihenkilö Elisa Raatikainen.
Digisotekeskuksen moniammatilliseen tiimiin kuuluu lääkäreitä, hoitajatiimi, nuorten mielen hyvinvoinnin asiakaskoordinaattoreita, mielenterveys- ja päihdepalveluiden hoitokoordinaattoreita, neuvolan terveydenhoitajia, elintapaohjaaja, fysioterapeutteja, sosiaaliohjaajia sekä pitkäaikaissairaiden hoitajatiimi.
"Näin tiivistä ja laaja-alaista yhteistyötä eri sote-ammattilaisten välillä ei muualta hyvinvointialueelta löydykään. Olemme kaikki kehittämismyönteisiä ja -haluisia. Nyt on mahdollisuus päästä mukaan meidän porukkaamme tekemään uraauurtavaa digitaalisten palveluiden kehittämistä ja eteenpäin viemistä Pohjois-Karjalassa. Työssä pääsee vaikuttamaan palveluiden saatavuuteen ja asiakaskokemukseen koko maakunnassa. Digisotekeskuksessa pääsee tekemään oikeasti merkittävää työtä", mainitsee palveluesihenkilö Elisa Raatikainen.
Hän kertoo, että digisotekeskuksen työporukkaan on helppo tulla. Tiimi on täynnä lämminhenkisiä, positiivisia ja rentoja työkavereita – timanttisia sotealan ammattilaisia.
"Meillä on aina toimintamme tavoitteet kirkkaina mielessä - ja niihin haluamme päästä", Elisa jatkaa.
Digisotekeskuksen fyysiset toimitilat ovat Pohjois-Karjalan keskussairaalan yhteydessä Joensuussa.
"Meillä on uudet ja todella kivat tilat tehdä töitä", kiittelee palveluesihenkilö.
Osa tiimistä tekee työtä läsnä, osa etänä ja osa hybridimallilla. Osaltaan digisotekeskuksella pyritään vastaamaan myös haasteelliseen työvoimatilanteeseen sote-alalla. Digitaalinen asiointi mahdollistaa ammattilaisille etätyön tekemisen, mutta samalla myös asiakas voi asioida paikasta riippumatta esimerkiksi kotoaan, töistä tai vaikka mökiltä.
"Etätyö tai osittainen sellainen antaa mahdollisuuksia eri elämäntilanteisiin. Osa meidän tiimistä asuu maakunnan ja jopa Suomen ulkopuolella", Raatikainen kertoo.
Hän itse asuu Joensuussa – ja kertoo viihtyvänsä mainiosti!
"Joensuussa on kaikki mitä ihminen voi tarvita. Parasta Pohjois-Karjalassa on se, että täällä on kohtuulliset välimatkat kaikkialle ja vapaa-ajalle löytyy aina tekemistä. Erityisesti nostaisin esille sen, että hiihtoladut täällä ovat erinomaisessa kunnossa talvisin. Itse viihdyn paljon luonnossa ja alle sadan kilometrin päässä on aivan iki-ihana Kolin kansallispuisto sekä Patvinsuon kansallispuisto", Raatikainen mainostaa.

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote