Sosiaaliohjaaja Niina kulkee omaishoitoperheiden rinnalla

Sosiaaliohjaaja Niina Kokkosen työssä yhdistyvät asiantuntemus, ihmisten aito kohtaaminen ja laaja-alainen ymmärrys ikäihmisten arjesta. Hän työskentelee Pohjois-Karjalan hyvinvointialue – Siun soten ikääntyneiden kotona asumista tukevissa palveluissa, asiakas- ja sosiaaliohjauksessa Juuassa, mutta hänen toimialueensa kattaa myös Nurmeksen ja Valtimon. Kyse on laajasta maantieteellisestä alueesta, ja vielä laajemmasta tehtäväkentästä.

”Minulla on todella merkityksellinen työ. Pidän sitä hyvin tärkeänä. Haluan, että ihmiset saisivat apua arkeen ja että elämää pystyttäisiin tukemaan niin, että voisi asua kotona mahdollisimman pitkään.”

Ikioma työntekijä

Asiakas- ja sosiaaliohjaajien työ on jaettu eri segmentteihin, kuten talous- ja asumispalveluihin, kotiin annettaviin tukipalveluihin sekä omaishoitoon. Niinan vastuualueena on omaishoito ja hän kulkee perheiden rinnalla usein pitkäänkin.

”Minä toimin omana työntekijänä omaishoitoperheille. Työhöni kuuluu järjestää asiakkaille tarvittavat palvelut palvelutarpeen arvioinnin sekä RAI-arvioinnin perusteella.”

Työ alkaa hakemuksen, kuten omaishoidon tuen, huoli-ilmoituksen tai Seniorineuvonta Ankkurin kautta tulevan yhteydenoton perusteella. Niina tekee palvelutarpeen arvioinnin asiakkaan kotona, keskustelee yhdessä asiakkaan ja omaisten kanssa ja etsii ratkaisuja arkeen. Omaishoidon tuen päätökset tehdään keskitetysti Omais- ja perhehoitokeskus Onnelissa.

”Yhdessä asiakkaan kanssa mietitään mitä palveluja mahdollisesti tarvitaan ja järjestän heille niitä.”

Omaishoidossa työ ei pääty palvelupäätöksen tekemiseen. Kun erilaiset palvelut on myönnetty, työ jatkuu.

”Toimin omaishoitoperheen omatyöntekijänä, jonka tehtäviin kuuluu asiakkaan ohjaaminen ja tukeminen palvelujen käytössä sekä tukea eri tukimuotojen yhteistyötä.”

Asiakkaaseen pidetään yhteyttä tarpeen mukaan ja asiakkaalla on oikeus pyytää kotitilanteen päivittämistä halutessaan, mutta pyrkimys on päivittää asiakkaan asiakassuunnitelma vuosittain.

Työ, jota tehdään verkostossa

Sosiaaliohjaajan työ ei ole yksinäistä, vaikka suuri osa työstä tehdään itsenäisesti asiakkaiden kodeissa ja yksin tietokoneen äärellä. Yhteistyö muiden ammattilaisten ja toimijoiden kanssa on kuitenkin keskeinen osa arkea.

”Kotihoito on hyvin tärkeä yhteistyökumppani. Ja gerontologinen sosiaalityö myös.”

Lisäksi Niinan verkostoon kuuluvat muun muassa asumisen yksiköt, Miepä-palvelut sekä kolmas sektori kuten seurakunnat, omaishoitajayhdistykset ja erilaiset hankkeet.

Palvelujärjestelmän tuntemus on välttämätöntä. Sosiaaliohjaajan täytyy tietää, kehen olla yhteydessä ja missä tilanteessa.

”Pitää uskaltaa myös kysyä neuvoa. Ja sosiaalinen pitää olla niin asiakkaan luona kuin muutenkin työssä.”

Moniammatillinen tiimi tukena

Siun soten pohjoisen alueen asiakas- ja sosiaaliohjauksen tiimi toimii usealla paikkakunnalla. Juuassa työntekijöitä on kaksi, Nurmeksessa yksi ja Lieksassa neljä. Työskentelyalue on kaikilla Siun soten pohjoinen alue. Yhteistyö on tiivistä, vaikka fyysiset etäisyydet ovat pitkiä. Luottamus ja yhteiset pelisäännöt ovat fyysisesti hajallaan sijaitsevassa tiimissä välttämättömiä.

”Yhteistyön on oltava tiivistä ja toiminnan yhdenmukaista. Meillä on luottamus toisiimme. Toimimme kaikki samoille pelisäännöillä. Tästä ei tulisi mitään, jos jokainen tekisi miten haluaa.”

Tiimi kokoontuu viikoittain Teamsin välityksellä, ja toisinaan myös kasvokkain. Arjessa Niinan lähin kollega on samassa toimistossa Juuassa.

”Häneltä pystyy kysymään kaikkea ja puhumaan vaikeistakin asioista. Eikä aina tarvitse saada toiselta edes ratkaisua ongelmaan. Riittää, että saa puhua ja purkaa asioita pois mielestä.”

Esihenkilötyö tukee itsenäistä asiantuntijatyötä. Niinan esihenkilö toimii etänä, vastaten useista alueista, mutta tuki on silti läsnä.

”Hän on tavoitettavissa. Voin aina soittaa ja kysyä neuvoa tai apua. Esihenkilöäni on helppo lähestyä. Olen aina saanut sen tuen, mitä olen tarvinnut.”

Sote-osaamista molemmilta puolilta

Niinan ammatillinen polku tuo työhön harvinaisen laaja-alaisen näkökulman. Hän on koulutukseltaan sekä sairaanhoitaja että sosionomi. Ennen sosionomiksi kouluttautumistaan hän työskenteli 16 vuotta terveydenhuollossa vuodeosastolla, hoivakodissa ja kotihoidossa.

”Minulla on nyt näkemys sote-sanan molemmista osista eli sosiaalipalveluista ja terveyspalveluista. Se on vahvuuteni juuri tässä työssä.”

Ikäihmisten kanssa työskennellessä sairaanhoidollinen ymmärrys on merkittävä etu, mutta sosiaaliohjaajan työ on avartanut Niinan ajatuksia aivan uudella tavalla.

”Sosiaalipuolen tietämys on avartanut omaa näkemystä todella paljon. Pääsen laajemmin asiakkaan elämään kiinni. Ymmärrän entistä paremmin mitkä kaikki asiat vaikuttavat siihen.”

Aito kohtaaminen asiakkaan kotona

Asiakaskohtaamiset ovat Niinalle työn ydin ja suurin voimavara. Hänen asiakkaansa ovat yli 65-vuotiaita pohjoiskarjalaisia ikäihmisiä.

”He ovat ihan ihania. Nautin heidän kohtaamisestaan.”

Työ tehdään asiakkaan kotona, heidän omassa elinympäristössään. Se tuo työhön syvyyttä ja vaatii herkkyyttä, tilannetajua ja ihmistuntemusta.

”Menen heidän kotiinsa ja olen siellä vieraana, vaikkakin ammattilaisena. Pitää kohdata asiakas aidosti ja kuunnella, mitä hän sanoo. Kohtaamiset ovat hyvin tärkeitä.”

Luottamuksen rakentaminen vie aikaa, ja työ vaatii kykyä lukea ihmisiä, kysyä vaikeitakin kysymyksiä ja kunnioittaa asiakkaan itsemääräämisoikeutta.

Kun Niina puhuu työstään, yksi asia nousee ylitse muiden: merkityksellisyys. Sosiaaliohjaajan työ on intensiivistä, vaativaa ja vastuullista, mutta samalla syvästi palkitsevaa.

”Haluan, että asiakkaalle tulee sellainen olo, että minulle voi puhua avoimesti ja luottaa siihen, että saa apua.”

Itsenäisyyttä, vastuuta ja keskeneräisyyden sietoa

Sosiaaliohjaajan työ on itsenäistä, työaika on liukuva, ja omaa työtä saa suunnitella pitkälti itse.

”Saa itse suunnitella viikon ja päivän. Itsenäisyys ja vapaus työssä on asiakaskohtaamisen lisäksi parasta.”

Samalla työ vaatii monenlaisia ominaisuuksia.

”Monta palloa on niin sanotusti samaan aikaan ilmassa. Pitää sietää stressiä ja keskeneräisen työn tuskaa. Pystyn ratkaisemaan ongelmia ja toimimaan eri tilanteissa. Ajokortti tässä työssä pitää myös olla, sillä pitkät etäisyydet ja syrjäkylien joskus huonotkin tiet kuuluvat arkeen. Minulle tämä työ sopii ja pidän siitä.”

Juuassa työ ja elämä ovat tasapainossa

Juuka on Niinalle koti ja tärkeä osa kokonaisvaltaista hyvinvointia. Luonto, Pielinen ja rauhallinen elämänrytmi tukevat jaksamista.

”Tämä on paras paikka asua. Täällä on kaikki, mitä minä tarvitsen. Ja onhan se mukava välillä rikkoa arkea ja lähteä vaikka elokuviin Joensuuhun.”

Työn ja vapaa-ajan tasapaino on hänelle keskeistä.

”On tärkeää, että viihtyy töissä ja viihtyy kotona. Jos jompikumpi sakkaa, niin ei elämä toimi.”

Arkea rytmittävät perhe, koira ja luonnon läheisyys sekä erityisesti Pielinen.

”Se on minulle henkireikä. On rauhoittavaa istua rannalla ja katsella järven selkää sekä kuunnella järven ääniä.”

Kiinnostaako Juuka?

Ja mikäli Juuan kunnan meininki kiinnostaa, niin ota seurantaan Instagram-tili tästä linkistä: @juuankunta sekä kunnan nettisivut tästä linkistä: Juuan kunta. Kunnan sivuilta löydät esimerkiksi myynnissä olevat tontit!

Katso Pohjois-Karjalan hyvinvointialue – Siun soten kaikki avoimet työpaikat! Avoimet työpaikat

Avoimet työpaikkamme Juuasta löydät tästä linkistä: Juuka, Siun sote